recursal/SuperWikiNEXT-32B huggingface dataset:
**წუქეთი**, *წახური* — მხარე შუა საუკუნეების საქართველოში V-XVII საუკუნეებში.

ისტორია
-------

V საუკუნეში წუქეთი იყო იბერიის სამეფოში შემავალი ფეოდალური ერთეული, რომელსაც სათავეში მთავარი ედგა. VIII საუკუნის შუახანებში წუქეთის მთავრის იურისდიქცია ვრცელდებოდა თუშეთსა და ხუნძახზე. VIII-IX საუკუნეებში წუქეთი ჯერ ჰერეთის სამთავროს, შემდგომში კი ჰერეთის სამეფოს ერთ-ერთი საერისთავო იყო. ცალკე ადმინისტრაციული სტატუსი ჰქონდა მას შემდგომ საუკუნეებშიც. 

XVI საუკუნეში სამოურავოდ იქცა. 1604 წელს სპარსეთის შაჰმა აბას I-მა კახეთის მეფე კონსტანტინე I-ს გამოსთხოვა საჩუქრად. ეს ტერიტორია შაჰმა საგამგებლოდ წახურელ ალიბეგს უწყალობა, სულთნობა უბოძა და თავისი მფარველობის ქვეშ გამოაცხადა. ერთი მოსაზრებით ალიბეგი იყო ისლამმიღებული ქართველი თავადი ვახვახიშვილი. ელისუს სასულთნოს სულთანთა ხელისუფლება ფაქტობრივად კახეთის სამეფოში შემავალი წუქეთის მოურავების ხელისუფლების გაგრძელება იყო. ამით კახეთს აღმოსავლეთის კედელი მოერღვა და ელისუს სასულთნო გახდა კახეთისა და ქართლის წინააღმდეგ ლაშქრობების ფორპოსტი.

ისტორიული ძეგლები
-----------------

ისტორიული წუქეთის ტერიტორიაზე შემორჩენილია ქართული ხუროთმოძღვრების ძეგლები: ყუმის ტაძარის (VIII ს.) და ლექეთის ტეტრაკონქი (VIII-IX სს.).

ლიტერატურა
----------

* *პაპუაშვილი თ.*, ქართული საბჭოთა ენციკლოპედია, ტ. 11, თბ. 1987. — გვ. 351.
* *პაპუაშვილი თ.* ჰერეთის ისტორიის საკითხები, თბ. 1970;

|  |  |  |  |
| --- | --- | --- | --- |
| 

| ხ • გ • რ
საქართველოს ისტორიულ-გეოგრაფიული მხარეები |
| --- |
|  |
| 
* არტაანი
* **აფხაზეთი**
* **აჭარა**
* ბაზალეთი
* ბაიდარი
* ბამბაკი
* ბასიანი
* ბორჩალო
* გაგი
* გარდაბანი
* გარეკახეთი
* გაღმამხარი (კახეთი)
* გაღმამხარი (ქართლი)
* გაჩიანი
* გუდამაყარი
* **გურია**
* გუჯარეთი
* **დვალეთი**
* დიღმისხევი
* დმანისხევი
* ეგრისი
* ელისენი
* ერუშეთი
* ერწო
* **ერწო-თიანეთი**
* ვაკე
* ზემო აჭარა
* ზემო იმერეთი
* ზემო ქართლი
* ზენა სოფელი
* ზურტაკეტი
* თაკვერი
* თორთომი
* **თორი**
* **თრიალეთი**
* **თუშეთი**
* **იმერეთი**
* კაკი
* კამბეჩოვანი
* კანგარი
* **კახეთი**
* კლარჯეთი
* კოლა
* კოლბოფორი
* კუდარო
* კუხეთი
* **ლაზეთი**
* ლაზიკა
* **ლეჩხუმი**
* მაღრანდვალეთი
* მაჭახელი
* მესხეთი
* **მთიულეთი**
* მუხრანი
* მუხურისი
* ნიგალი
* ოდიში
* ოკრიბა
* პალაკაციო
* პარხალი
* **რაჭა**
* საარიშიანო
* საინგილო
* **სამეგრელო**
* სამურზაყანო
* **სამცხე**
* სანიგეთი
* საჩინო
* საჯავახო
* **სვანეთი**
* სპერი
* სურები
* **ტაო**
* ტაშირი
* ფოსო
* ფოცხოვი
* **ფშავი**
* ფხოვი
* ქართლი
* **ქვემო ქართლი**
* ქიზიყი
* ქსნისხევი
* ყაზახი
* შავშეთი
* **შიდა ქართლი**
* ცხავატი
* ცხრაძმისხევი
* წანარეთი
* წებელდა
* წილკანი
* წოფოფორი
* წუქეთი
* ჭართალი
* ხადა
* ხანდო
* **ხევი**
* **ხევსურეთი**
* ხერკი
* ხორტევანი
* ხორძენე
* ხუნანი
* **ჯავახეთი**
* ჯიქეთი
* ჰერეთი
 |

 |
**Joy Division** — ინგლისური როკ-ჯგუფი, რომელიც ჩამოყალიბდა 1976 წელს სელფორდში (ინგლისი). თავდაპირველად ჯგუფს **Warsaw** ეწოდებოდა და მასში შედიოდნენ: იენ კერტისი (ვოკალი, გიტარა), ბერნარდ სამნერი (გიტარა, კლავიშებიანი საკრავები), პიტერ ჰუკი (ბას-გიტარა, ვოკალი) და სტივენ მორისი (დასარტყმელი საკრავები, პერკუსია).

ჯგუფი ძირითადად პანკ-როკის ჟანრის მუსიკას უკრავდა, რომელიც გადაიზარდა პოსტ-პანკის ჟანრის ჟღერადობაში. ბრიტანეთის მუსიკალური პრესის მიერ განსაკუთრებულად დადებითად იქნა შეფასებული ჯგუფის 1979 წლის სადებიუტო ალბომი *Unknown Pleasures*. კოლექტივის წარმატებასთან ერთად, კერტისი უფრო დეპრესიული ხდებოდა და აწუხებდა პირადი პრობლემები, რომელთა შორის იყო ეპილეფსიის დიაგნოზი და უიღბლო ქორწინება. 1980 წელს, პირველი ამერიკული ტურნეს დაწყების წინ მან თავი მოიკლა. ჯგუფმა მის გარეშე გამოსცა მეორე ალბომი *Closer* (1980) და სინგლი „Love Will Tear Us Apart", რომელიც კოლექტივის საუკეთესო ჩარტულ წარმატებად ითვლება. შემდგომში მან სახელი შეიცვალა და New Order-ის სახით გამოდიოდა და იწერებოდა.

დისკოგრაფია
-----------

 მთავარი სტატია: Joy Division-ის დისკოგრაფია.
სტუდიური ალბომები
* *Unknown Pleasures* (1979)
* *Closer* (1980)

რესურსები ინტერნეტში
--------------------

* 

* ოფიციალური საიტი
* Joy Division Facebook-ზე
* Joy Division საიტზე Discogs
* 

* Joy Division — კინოფილმების ინტერნეტ-მონაცემთა ბაზა (ინგლისური)


|  |  |
| --- | --- |
| ნოტები | *ეს სტატია მუსიკის შესახებ ჯერჯერობით ესკიზია. თქვენ შეგიძლიათ დაგვეხმაროთ მის შევსებაში.* |
**ცხვირგრძელასებრნი** (ლათ. Curculionidae) — ხოჭოების ოჯახი ნაირმჭამელი ხოჭოების ქვერიგისა. სახეობრივი შემადგენლობით ცხოველების ყველაზე დიდი ოჯახია. ცნობილია 80000-მდე სახეობა, საქართველოში გვხვდება 900-მდე. მათი სხეულის სიგრძე 0,8–60 მმ-ს შეადგენს, აქვთ მრავალნაირი ფორმა და შეფერილობა, ხშირად დაფარული არიან ბეწვით ან ქერცლით. ხასიათდებიან წაგრძელებული თავმილით, რომელიც ბოლოვდება მღრღნელი ტიპის პირის აპარატით. ულვაშები მუხლიანი და გურზისებრია. ფეხის თათები 5-სახსრიანია (მე-4 სახსარი დამალულია მე-3-ის ამონაჭერში). ცხვირგრძელების მატლები, რომლებიც ნიადაგში ან მცენარის ქსოვილებში ვითარდებიან, თეთრი ფერისანი და C-სებურად მოღუნულები არიან, არ აქვთ ფეხები; ღიად მცხოვრები მატლები მუხლუხისნაირი და ჭრელი ფერისაა; მცირე ნაწილი (*Cossininae*) ლპობად მერქანში ვითარდება.

გავრცელებული არიან ყველანაირ ბუნებრივ ზონაში, გარდა პოლარული უდაბნოებისა, განსაკუთრებით მრავლად არიან ტროპიკებში. ცხვირგრძელასებრთა უმრავლესობა მხოლოდ გარკვეული ოჯახების, გვარებისა და სახეობების მცენარეებზე ვითარდება. დიდი უმრავლესობა მავნებელია, აზიანებს თითქმის ყველა სასოფლო-სამეურნეო კულტურას, ტყის მერქნიან მცენარეებს, ტექნიკურ მერქანს და მცენარეულ პროდუქტებს, მაგ. ჭარხლის ცხვირგრძელები (*Bothynoderes*), მცელავი ხოჭოები (*Otiorhynchus*), მეფრაკენი (*Lixus*), ფოთლის ცხვირგრძელები (*Hypera*), ყვავილჭამიები (*Anthonomus*), ნაყოფცხოვრიები (*Curculio*), მეფისენი (*Pissodes*) და სხვ. კვების ხასიათის მიხედვით უმრავლესობა ფიტოფაგია, მცირე ნაწილი — ფიტოსაპროფაგი; მრავალი სახეობა — ოლიგოფაგი, თითქმის მონოფაგი, ანუ იკვებებიან განსაზღვრული სახეობის მცენარეებითა და მცენარეთა ნაწილებით. ნიადაგში განვითარებული მატლები ჭამენ მცენარეთა ფესვებს.

ცხვირგრძელასებრთა ოჯახი მორფოლოგიური, ბიოლოგიური თავისებურებებისა და ევოლუციური გზების მიხედვით იყოფა 2 ჯგუფად: გრძელხორთუმიანები (*Phanerognatha*), რომელთა თავმილი თავის ძირითად ნაწილს ბევრად აღემატება, და მოკლეხორთუმიანები (*Adelognatha*), რომელთა თავმილი ჩვეულებრივად არ აღემატება თავის ძირითად ნაწილს.

გალერეა
-------

* მუხის ანუ რკოს ცხვირგრძელა(Curculio glandium)მუხის ანუ რკოს ცხვირგრძელა  
(*Curculio glandium*)
* ბარდის კოჟრის ცხვირგრძელა (Sitona lineatus)ბარდის კოჟრის ცხვირგრძელა (*Sitona lineatus*)
* ჭარხლის ცხვირგრძელა (Asproparthenis punctiventris)ჭარხლის ცხვირგრძელა (*Asproparthenis punctiventris*)
* ვაშლის ანუ კოკრიჭამია ცხვირგრძელა (Anthonomus pomorum)ვაშლის ანუ კოკრიჭამია ცხვირგრძელა (*Anthonomus pomorum*)

სქოლიო
------

1. ↑  Curculionidae — ინგლისურ-ქართული ბიოლოგიური ლექსიკონი.
2. 1 2 3 4 5 6 7  *ჭოლოკავა ა.*, ქართული საბჭოთა ენციკლოპედია, ტ. 11, თბ. 1987. — გვ. 252.
3. 1 2 3 4 5  *Савицкий В. Ю.* Долгоносики // Большая российская энциклопедия. т. 9. — М. 2007. — стр. 205.
4. 1 2  *Гиляров М. С.* Долгоносики // Большая советская энциклопедия. — 3-е изд. т. 8 — М. 1972.
ჯიმ ბიმი თეთრ შეფუთვაში
**Jim Beam** ბურბონის (სიმინდის ვისკი) ერთ-ერთი პოპულარულია ბრენდია. იგი კენტაკის შტატში, ქალაქ კლერმონტში იწარმოება, კომპანია Beam Suntory-ს მიერ. მსოფლიოს მასშტაბით, Jim Beam ერთ-ერთი ყველაზე გაყიდვადი ბურბონის ბრენდია. ბრენდს სახელი 1943 წელს დაერქვა. 1795 წლიდან Beam-ების ოჯახის 7 თაობა აქტიურად იღებდა ვისკის წარმოებაში მონაწილეობას. ალკოჰოლის აკრძალვის შემდეგ, James B. Beam-მა აღადგინა ბურბონის ბიზნესი. სახელი სასმელს მის პატივსაცემად დაერქვა. 2014 წელს კომპანია "სანტორი ჰოლდინგსმა" (Suntory Holdings) შეისყიდა.

ისტორია
-------

მე-18 საუკუნის ბოლოს, Böhm-ების ოჯახმა გერმანია დატოვა და აშშ-ში, კენტაკის შტატში დასახლდა. მათ გერმანული გვარის დამწერლობა "Beam"-ით შეცვალეს.

ჯეიკობ ბიმი იყო პირველი ფერმერი, რომელმაც ვისკის ბურბონის ხერხით დამზადება დაიწყო. პირველად მან მე-18 საუკუნის ბოლო ათწლეულში გაყიდა სიმინდის ვისკი.

ოჯახის ტრადიცია მისმა ვაჟიშვილმა დეივიდ ბიმმაც განაგრძო 18 წლის ასაკში. 1820 წელს მან ბიზნესის მართვის პასუხისმგებლობა საკუთარ თავზე აიღო. ამ პერიოდში ამერიკაში ინდუსტრიალიზაციის ხანა იდგა. 1880 წლამდე, მომხმარებლებს თვითონ მიჰქონდათ ჭურჭელი ბურბონის წამოსაღებად. 1880 წლის შემდეგ კომპანიამ თავად დაიწყო პროდუქტის ბოთლებში ჩასხმა და მთლიანი ქვეყნის მასშტაბით გაყიდვა. ამ დროს ვისკის სახელი "Old Tub" (ოლდ თაბი) გახლდათ.

ამის შემდეგ, ოჯახურ ბიზნესს ჯეიმზ ბიმი უძღვებოდა. იგი ხელმძღვანელობდა ბიზნესს აშშ-ში ოფიციალურად ალკოჰოლის აკრძალვამდე და ბანის მოხსნის შემდეგაც. 1933–1934 წლებში მან ახლიდან ააშენა დისტილაციური ქარხანა. 1943 წელს კი ვისკის სახელი "Old Tub" (ოლდ თაბი) შეიცვალა და სასმელს Jim Beam (ჯიმ ბიმი) დაერქვა.

2019 წლის 3 ივლისს, ვისკის საწყობს ცეცხლი წაეკიდა, რამაც დიდი ზარალი გამოიწვია. განადგურდა 9 მილიონი ლიტრი ბურბონი. ხანძრის შედეგად ბურბონი მდინარეში ჩაიღვარა. კომპანიის ზარალი დაახლოებით 45 მილიონ აშშ დოლარს წარმოადგენდა.

პროდუქტები
----------

ჯიმ ბიმი შავი შეფუთვით
ჯიმ ბიმ ორიჯინალი (Jim Beam Original) შეფუთვა: თეთრი ეტიკეტი - ბურბონი 4 წლიანი დაძველებით, შეიცავს 40% ალკოჰოლს

ჯიმ ბიმ ბლექი (Jim Beam Black) შეფუთვა: შავი ეტიკეტი - 8 წლიანი დაძველებით. შეიცავს 43% ალკოჰოლს

ჯიმ ბიმ დაბლ ოუკ (Jim Beam Double Oak) შეფუთვა: მუქი ლურჯი ეტიკეტი - დაძველებულია ორ სხვადასხვა კასრში

ჯიმ ბიმ დევილს ქათ (Jim Beam Devil's Cut) - 6 წლიანი დაძველებით, შეიცავს 45% ალკოჰოლს 

ჯიმ ბიმ ბონდიდ (Jim Beam Bonded) შეფუთვა: ოქროსფერი ეტიკეტი - 4 წლიანი დაძველებით, შეიცავს 50% ალკოჰოლს

ვაშლის ჯიმ ბიმი - სასმელს ემატება ვაშლის ლიქიორი, 35% ალკოჰოლის შემადგენლობა

თაფლის ჯიმ ბიმი - თაფლის ლიქიორთან შერეული ბურბონი, 32,5% ალკოჰოლის შემადგენლობა

ჯიმ ბიმ კენტაკის ცეცხლი (Jim Beam Kentucky Fire) - დამატებულია დარიჩინის ლიქიორი, 35% ალკოჰოლის შემადგენლობა

სქოლიო
------

1. ↑
2. ↑
3. ↑
4. ↑
5. ↑
6. ↑  დაარქივებული ასლი.  დაარქივებულია ორიგინალიდან — 2017-07-07. ციტირების თარიღი: 2020-09-30.
7. ↑  დაარქივებული ასლი.  დაარქივებულია ორიგინალიდან — 2017-07-07. ციტირების თარიღი: 2020-09-30.
8. ↑
ანტიკური წყალგაყვანილობის სისტემა გონიოს ციხეში
**წყალგაყვანილობა** — მომხმარებლებისათვის როგორც სასმელი, ასევე საყოფაცხოვრებო და სამრეწველო მიზნებისათვის უწყვეტი წყალმომამარაგების მიწოდების სისტემა. ძირითად შემთხვევაში გამოიყენება ლითონისა და პლასტმასის მილები, რომლებიც სხვა დამხმარე ატრიბუტების საშუალებით წყლის კონკრეტული რეზერუარიდან მომხმარებლამდე უზრუნველყოფს წყლის მიწოდებას.

როცა ადამიანებმა დაიწყეს დასახლება მუდმივ საცხოვრებელ ადგილებზე, ისინი არჩევდნენ ისეთ ტერიტორიებს, რომელიც ახლოს იყო მდინარესთან ან ტბასთან. წინააღმდეგ შემთხვევაში მოსახლეობა ჭის წყლით აგვარებდა წყლის მომარაგების პრობლემას. როცა მოსახლეობის რაოდენობა გაიზარდა, ადამიანები იძულებულნი გახდნენ მოეფიქრებინათ წყლის მიწოდების ალტერნატიული გზა. პირველი წყალგაყვანილობა გაკეთდა ძველ ეგვიპტეში და სპარსეთში. შემდეგ ძველმა რომაელებმა გაიყვანეს ე.წ. აკვედუკები, მაგრამ რომის ცივილიზაციის დაცემის შემდეგ ხალხმა მათი აღდგენა ვერ მოახერხა. პირველი წყალგაყვანილობა ევროპაში შუა საუკუნეებში გაკეთდა და ხისგან იყო დამზადებული. საქართველოში დღემდე არის შემორჩენილი უძველესი წყალგაყვანილობის სისტემის ნაშთები, რომლებიც თიხით იყო დამზადებული. ამის მაგალითებია: უფლისციხე, ვარძია და სხვა.

რესურსები ინტერნეტში
--------------------

* წყალი — MedGeo.Net
ჯეტიქსის ლოგო
**JETIX** (**ჯეტიქსი**) — საბავშვო ტელევიზია, რომელიც Fox-Kids-ის მიერ შეიქმნა. ამ უკანასკნელმა ვერ გაუძლო Cartoon Network-ისა და Nickelodeon-ის კონკურენციას, რის გამოც ჩამოყალიბდა ჯეტიქსი, რომლის 74 %-ს Walt Disney Company ფლობდა. ტელეკომპანია მაუწყებლობდა ისეთ ქვეყნებში, როგორებიცაა: აშშ, კანადა, დიდი ბრიტანეთი, საფრანგეთი, გერმანია, ავსტრალია და სხვა. საბოლოოდ, 2010 წლის 10 აგვისტოს ჯეტიქსი Disney Channel-მა ჩაანაცვლა. 

მას შემდეგ, რაც ტელეარხი დისნეი ჩენელმა ჩაანაცვლა რეიტინგები შესამჩნევად გაიზარდა. თავდაპირველად დისნეი იმ გადაცემების მაუწყებლობას აგრძელებდა რომლებიც მაყურებელმა ჯეტიქსის ეთერში გაიცნო, შემდეგ კი საკუთარი შოუებით ნელ-ნელა სრულიად ჩაანაცვლა ძველი გადაცემები. დისნეი ჩენელის ჰიტებია: ჰანა მონტანა, ზაკი და კოდი, ძმები ჯონასები და მიეცით სონის შანსი. 

ჯეტიქსის მაუწყებლობის გაჩერების შემდეგ, ზოგი ერთი გადაცემა სხვა საბავშვო ტელეარხებმა შეიძინეს და მაუწყებლობა გააგრძელეს, ერთ-ერთი ასეთი შემთხვევაა ნიკელოდეონის მიერ სერიალი "ტოტალი სპაისი"ს გაგრძელება.

საქართველოში Digi TV- ს აქვს პროექტი სახელწოდებით "JETIX,
JETIX PLAY და Fox KIDS. "
პროექტი შედგებოდა სამი არხიდან (ზემოთ) და მათი გადაცემა IPTV (ინტერნეტ პროტოკოლის ტელევიზია). ასე რომ, ისინი არ არიან გადამდები საკაბელო.
სააბონენტო გადასახადი შეადგენს 20 დოლარს 12 თვის განმავლობაში.


|  |  |
| --- | --- |
|  | *ეს სტატია ტელევიზიის შესახებ ჯერჯერობით ესკიზია. თქვენ შეგიძლიათ დაგვეხმაროთ მის შევსებაში.* |
**„ცხოვრება მეფეთ მეფისა დავითისი"** — საქართველოს მეფის დავით IV აღმაშენებლის (1089-1125 წწ.) ისტორიკოსის თხზულება. დაწერილია დაახლოებით 1130-იან წლებში. შესულია „ქართლის ცხოვრების" კრებულში. სავარაუდო ავტორია არსენ ბერი (ს.კაკაბაძე, კ.კეკელიძე, კ. გრიგოლია, ჯ. ოდიშელი). თხზულებაში ასახულია 1080-1125 წლების პერიოდი, როდესაც საქართველო წინა აზიის ერთ-ერთ უძლიერეს სახელმწიფოდ ჩამოყალიბდა. ობიექტურადაა აღწერილი დავითის პროგრესული სამხედრო-პოლიტიკური ხასიათის ღონისძიებები; ნაჩვენებია მის მიერ ეკლესიის დემოკრატიზაციისათვის, ქვეყნის საშინაო და საგარეო ძლიერების ამაღლებისათვის გადადგმული კონკრეტული ნაბიჯები, საქართველოში ყივჩაყთა გადმოსახლების საკმაოდ რთული, გონივრულად განხორციელებული, მრავალი ასპექტის მქონე პროცესი.

ცხოვრება მეფეთ მეფისა დავითისი პოლემიკური ნაწარმოებია — ავტორი დავითის პოლიტიკის არა მარტო აღმწერი, არამედ აქტიური დამცველი და თანამდგომია. თხზულება დაწერილია დიდად განათლებული, ნიჭიერი სახელმწიფო და სასულიერო მოღვაწის მიერ, ისტორიული პროცესის ახსნისას იგი პროვინდენციალიზმს ეყრდნობა, იყენებს ისტორიულ-შედარებით მეთოდსაც; წინა პლანზე სწევს ქრისტიანული მორალის ძირითად დოგმებს. ნაწარმოებში ვხვდებით რემინესცენციებს სასულიერო წიგნებიდან. ბიზანტიური სამყაროს გავლენით, საქართველოს სახელმწიფოს და მისი მესვეურის გაძლიერების შესაბამისად, აქ პირველად არის აღიარებული მეფის ღვთისსწორობის იდეა (იზოთეოსი) — დავითი „მესიის ხმალია", მისი სახლით ღმერთი მოქმედებს.

განსაკუთრებით ნათლად რომ წარმოაჩინოს დავით აღმაშენებლის როლი, ისტორიკოსი ძველი აღმოსავლეთისა და ანტიკური სამყაროს ისტორიის კარგი ცოდნის საფუძველზე საინტერესო პარალელებს ავლებს ერთი მხრივ, დავითსა, და მეორე მხრივ, ალექსანდრე მაკედონელსა და ტროის ომის გმირ აქილევსს შორის. იგი ხაზს უსვამს რომ ალექსანდრე მაკედონელის დიდი სახელი მისი ქვეყნის სიძლიერემ განსაზღვრა მსოფლიო-ისტორიულ პროცესში და რომ პირადი ღირსებებით დავითი ალექსანდრეს სრულიად არ ჩამოუვარდებოდა.

თხზულება დაწერილია დახვეწილი სტილით, მდიდარი ქართულით. იკითხება პოეტური პროზის დონეზე. ავტორმა დიდი ოსტატობით წარმოსახა დავითის მშფოთვარე ეპოქის სული, ნათლად უჩვენა სოციალურად დაპირისპირებული ძალების პოლიტიკური ჭიდილი. ნაწარმოები მდიდარია როგორც ისტორიულ-გეოგრაფიული, ისე ქრონოლოგიური მასალით.

ლიტერატურა
----------

* *ოდიშელი ჯ.*, ქართული საბჭოთა ენციკლოპედია, ტ. 11, თბ. 1987. — გვ. 256.
* *კაკაბაძე ს.*, დავით აღმაშენებლის მემატიანის ვინაობა, ტფ. 1913

რესურსები ინტერნეტში
--------------------

* დავით აღმაშენებლის ისტორიკოსი, ცხოვრება მეფეთ-მეფისა დავითისი
დამაშის დაწყებამდე Fulham F.C.–ისა და Newcastle United F.C.–ის ფეხბურთელები  წუთიერი დუმილით პატივს მიაგებენ  ჯიმ ლენგლის.დამაშის დაწყებამდე Fulham F.C.–ისა და Newcastle United F.C.–ის ფეხბურთელები წუთიერი დუმილით პატივს მიაგებენ ჯიმ ლენგლის.
წუთიერი დუმილი არის გამოხატულება პატივის მიგებისა ადამიანისათვის ან ადამიანებისათვის, რომლებიც ბოლო ხანებში ტრაგიკულად დაიღუპნენ. ან იმ შემთხვევაში თუ რომელიმე მნიშვნელოვანი დღის წლისთავია.მაგალითად, დასავლეთში ბევრი ადამიანი წუთიერი დუმილით იხსენებს მსხვერპლს შეიარაღებული ომებისა.

უმეტესად, დუმილი ერთ წუთს გრძელდება. თუმცა სხვადასხვა დრო შეიძლება გაგრძელდეს. მაგალითად, თითოეული დაღუპულისთვის თითო წუთი. ამ პროცესის დროს მონაწილემ შეიძლება თავი დაღუნოს ან ქუდი მოიხადოს ან ლაპარაკს თავი დაანებოს. ჩვეულებრივ, პიროვნება, რომელიც გამოაცხადებს წუთიერ დუმილს, მანვე უნდა შეატყობინოს მონაწილეებს პროცესის დასრულება.

წუთიერი დუმილის დროს შესაძლებელია სხვა სიმბოლური ქმედებებიც: მტრედის განთავისუფლება, ზარების რეკა, ან შესრულდეს Last Post.

წარმოშობა
---------

მოგონების დღეზე დუმილის იდეა პირველად მოიფიქრა ავსტრალიელმა ჟურნალისტმა ედუარდ ჯორჯ ჰანიმ **The Times**–სთვის მიწერილ წერილში 1919 წლის მაისში. იგი ფიქრობდა 5 წუთიან დუმილზე მაგრამ იგი ძალიან დიდი იყო.

რესურსები ინტერნეტში
--------------------

* last post
**ცხვირრქოსანი გველგესლა** (ლათ. Vipera ammodytes) — შხამიანი გველების სახეობა გველგესლასებრთა ოჯახისა. საშუალო ზომისაა, სხეულის სიგრძე 60–70 სმ აღწევს, მაქსიმალური 95 სმ-ს. მამალთან შედარებით დედალი — შედარებით პატარა ზომისაა. თავის ზედაპირი დაფარულია ჩვეულებრივ, მოკლე ნეკნისებრი ქერცლით.

დინგის ბოლოს აქვს 3–5 სმ სიგრძის რქოვანი წამონაზარდი (აქედან სახელწოდება). ამავე მონაკვეთის ქერცლი ხშირად კრიალაა. სხეული ზემოდან ნაცრისფერი, მოყავისფრო ან მოწითალო-მოყავისფროა. ზურგის არეში ტეხილად გასდევს მუქი ან მსხვილი რომბულ-განივი ზოლი. მუცელი მოყვითალოა. თავი მოყავისფრო აქვს და მუქი და წვრილი წერტილებითა და ლაქებით არის დაფარული. კუდის ბოლო ქვემოდან წითელი, ყვითელი ან მწვანეა.

გავრცელების არეალი მოიცავს იტალიის ჩრდილოეთ და აღმოსავლეთ, სლოვაკეთის სამხრეთ, უნგრეთის დასავლეთ ნაწილებს; აგრეთვე სლოვენიას, ხორვატიას, ბოსნია და ჰერცეგოვინას, სერბეთს, ჩერნოგორიას, ალბანეთს, საბერძნეთს, მაკედონიას, რუმინეთს, ბულგარეთს, თურქეთს, საქართველოსა და სირიას.

ცხვირრქოსანი გველგესლა უპირატესობას ანიჭებს მთების კლდოვან ფერდობებს, ბუჩქნარებს, მდინარეთა ნაყარებს, ქვიან ღობეებს, მიტოვებულ შენობებსა და სხვა. ნადირობს ღამის პირველ ნახევარში, შებინდებისას. იკვებება მღრღნელებით, ფრინველებით, იშვიათად ხვლიკებით. შეწყვილება ხდება მარტსა და აპრილში. შხამიანია, თუმცა ადამიანის სიკვდილის შემთხვვები არ არის რეგისტრირებული. მის შხამს იყენებენ სამკურნალო პრეპარატების დასამზადებლად. სარგებლობა მოაქვს მღრღნელების განადგურებით. იმყოფება დაცვის ქვეშ.

ცხვირრქოსანი გველგესლა ბინადრობს საქართველოშიც. იშვიათი სახეობაა, ამიტომ შეტანილია საქართველოს წითელ წიგნში. გვხვდება მესხეთისა და თრიალეთის ქედებზე, მდინარე მტკვრის ზემო დინებაში, ქალაქ ახალქალაქის მომიჯნავე ტერიტორიაზე. ვერტიკალურად გავრცელებულია 1700
მ-მდე ზღვის დონიდან.

სქოლიო
------

1. ↑  ინგლისურ-ქართული ბიოლოგიური ლექსიკონი
2. ↑  Мусхелишвили Т. А. Пресмыкающиеся Восточной Грузии. Тб. 1970.
3. ↑  Банников А. Г. Даревский И. С. Рустамов А. К. Земноводные и пресмыкающиеся СССР. — М.: «Мысль», 1971
4. ↑  Amphibians and Reptiles of Europe
5. ↑  Vipera ammodytes
6. ↑  ცხვირრქოსანი გველგესლა – Vipera transcaucasiana
7. ↑  საქართველოს სსრ წითელი წიგნი, გამომცემლობა «საბჭოთა საქართველო», თბ. 1982.
**ცხინვალის ღვთისმშობლის მიძინების საკათედრო ტაძარი**, *ცხინვალის სიონი* — ქართული ტაძარი ცხინვალში. იგი საკათედრო ტაძარია 1995 წლიდან, ანუ იმ დროიდან, როდესაც ნიქოზელი მღვდელმთავრის ტიტულატურაში ცხინვალიც შევიდა და ეწოდა ნიქოზისა და ცხინვალის მღვდელმთავარი. 

მხედრულად შესრულებული საამშენებლო წარწერის მიხედვით, რომელიც სამხრეთის კედლის მარჯვენა მხარეს ერთმანეთზე ვერტიკალურად დაწყობილ ორ თლილ ქვაზეა ამოკვეთილი, ტაძრის ქტოტორებად ქართველები სახელდებიან. ამ წარწერის მიხედვით ირკვევა მისი აგების ზუსტი თარიღიც – 1718 წელი. ეპიგრაფიკული მასალა პირველად გამოაქვეყნა მარი ბროსემ, შემდეგ კი, სათანადო ორთოგრაფიული შესწორებებით, იოსებ მეგრელიძემ. დედნის მიხედვით წარწერა ასე იკითხება:

ცხინვალის ღვთისმშობლის მიძინების საკათედრო ტაძრის ქტიტორული წარწერა

|  |  |
| --- | --- |
| ვიკიციტატა | „ქ. აღვაშენეთ მღვთის შეწევნითა საყდარი ესე ყოვლა წმინდის ჩვენ, გიორგი შვილმან ქაიხოსრომან და ჩემან ძმამან ფარსადანამა და ჩემან შვილმან გივმან, ცოდვათა ჩვენთა შესანდობლად, ძისა ჩვენის სადღეგრძელოდა. ვინცა წაიკითხოთ, შენდობა ბძანეთ, თქვენცა ღმერთმან შეგინდოს. მეფობასა ვახტანგისასა. ქკსა უვ" |
|  |  |

ცხინვალის სიონის ტიპურ-ქართული ჯვარგუმბათოვანი ტაძარი, როგორც წარწერიდან ჩანს, აგებულია 1718 წელს, მეფე ვახტანგ VI-ის მეფობის დროს. ზუსტად ერთი საუკუნის შემდეგ მას სომხური თემი დაეპატრონა. ცხინვალში ამ დროისათვის სომხური თემი საკმაოდ ძლიერი იყო. ტაძარმა სწორედ ამ პერიოდისთვის შეიძინა სომხური საეკლესიო არქიტექტურისთვის დამახასიათებელი ნიშანი – თავად ტაძარზე დაშენებული სამრეკლო. თუმცა კი მისი ქართულობის მამტიცებელი უამრავი მტკიცებულება არსებობს, მათ შორის უპირველესად აღსანიშნავია ინტერიერში ქტიტორთა და დიდებულთა დაკრძალვის ქართული ტრადიცია, რაც უცხოა სომხური ეკლესიისთვის. იოსებ მეგრელიძე აღნიშნავს, რომ მას ტაძარში უნახავს ქართველ დიდებულთა სამარხები. ამასთან ერთად, როცა გასული საუკუნის 90-იან წლებში ტაძარში აღდგენითი სამუშაოები დაიწყო, ძალზე მნიშვნელოვანი ფაქტი გამოვლინდა: სომხური ამაღლებული საკურთხევლის მოშლის შემდეგ მის ქვემოთ გამოჩნდა პირველადი, ქართული აგურით ნაფენი დაბალი საკურთხეველი, რომელიც ეროვნული, ქართული საეკლესიო არქიტექტურის სრული დაცვით იყო ნაგები. 

XX საუკუნის 20-იან წლებში ტაძარში ღვთისმსახურება შემწყდარა. საქართველოში ბოლშევიკური ხელისუფლებისა და ე. წ. სამხრეთ ოსეთის ავტონომიური ოლქის შექმნის შემდეგ იგი მხარეთმცოდნეობის მუზეუმად იქცა. 

1989 წლიდან აქ აღდგენითი სამუშაოები დაიწყო. 1990 წელს ტაძარი აკურთხა წილკნელმა ეპისკოპოსმა ზოსიმემ. იმავე წლის 28 აგვისტოს, ტაძარში საზეიმო ლიტურგია აღავლინა მეუფე ზოსიმემ. სამწუხაროდ, მცირე ხანს გაგრძელდა ცხინვალის სიონში ღვთისმსახურება, რადგან 7 იანვარს ქართულმა მოსახლეობამ მშობლიური ქალაქი დატოვა. მას შემდეგ აქ საეკლესიო სამართლის დარღვევით მოქმედებს რუსული სქიზმატური ეკლესია. ცხინვალის სიონის მღვდელმსახურს ალექსანდრე ფუხაევს ხელი დაასხა რუსეთის ეკლესიის იერარქმა, რომელიც იმ დროისათვის არ ექვემდებარებოდა მოსკოვის საპატრიარქოს.

ლიტერატურა
----------

* მ. ცოტნიაშვილი, ცხინვალის ისტორია, სტალინირი, 1961
* ი. მეგრელიძე, სიძველეები ლიახვის ხეობაში, თბ. 1984.
* ზ. ეკალაძე, სამაჩაბლო – სადავო ტერიტორიად ქცეული ქართული ძირძველი მიწა, გაზეთი ,,საპატრიარქოს უწყებანი", #30 (471), 2008
* დიდი სჯულის კანონი, თბილისი, 1975

რესურსები ინტერნეტში
--------------------

* Дорогами Кавказа
ჯავასკრიპტის მაგალითი
*არ აგერიოთ ერთმანეთში Java და JavaScript*
**JavaScript** (/ˈdʒɑːvɑːˌskrɪpt/; იკითხება: *ჯავასკრიპტი*; აბრევ. **JS** /ˈdʒeɪ.ɛs./) — პროგრამირების ერთ-ერთი ფართოდ გავრცელებული ენაა. სახელწოდება JavaScript, როგორც სავაჭრო ნიშანი დარეგისტრირებულია ფირმა Sun Microsystems, Inc-ის მიერ.

ისტორია
-------

JavaScript-ის შექმნილი კომპანია Netscape-ის მიერ, და პირველად ჩართული იყო Netscape Navigator ბრაუზერში. მისი თავდაპირველი სახელწოდება იყო Mocha, შემდეგ LiveScript. იგი წარმოდგენილ იქნა როგორც Netscape Navigator 2.0B3 ვერსიის შემადგენელი ნაწილი 1995 წლის დეკემბერში. Internet Explorer-ში ჯავასკრიპტი გამოჩნდა 1996 წელს, როცა ოფიციალურად გამოვიდა Internet Explorer 3,0 ვერსია.

JavaScript და HTML
------------------

JavaScript შეიძლება იყოს HTML-ის შემადგენელი ნაწილი და მოთავსებული იყოს ნებისმიერ ადგილას, შეუზღუდავი რაოდენობით. იგი ყოველთვის მოთავსებულია `<script></script>` ტეგებს შორის, HTML 4.01 სტანდარტის მიხედვით, `type="text/javascript"` ტეგის საშუალებით.

კოდის მაგალითი:

```
<!DOCTYPE html>
<html>
  <head>
    <title>Example</title>
  </head>
  <body>
    <button id="hellobutton">Hello</button>
    <script>
        document.getElementById('hellobutton').onclick = function() {
            alert('Hello world!');                     // Show a dialog
            var myTextNode = document.createTextNode('Some new words.');
            document.body.appendChild(myTextNode);     // Append "Some new words" to the page
        };
    </script>
  </body>
</html>

```

ვებგვერდზე ეს კოდი გამოჩნდება როგორც <<Hello World!>>

რესურსები ინტერნეტში
--------------------

* Douglas Crockford's video lectures on JavaScript
* Douglas Crockford's A Survey of the JavaScript Programming Language
* List of languages that compile to JS

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| ხ • გ • რ
პროგრამირების ენები |
| --- |
|  |
|  ობიექტზე-ორიენტირებული | 
* გრუვი
* D
* ეიფელი
* პითონი
* რუბი
* Objective-C
* C++
* C#
* ჯავა
* ჯავასკრიპტი
 |
|  |
|  ბრძანებითი | 
* ასემბლერი
* კობოლი
* ლუა
* პერლი
* PHP
* C
 |
|  |
|  ფუნქციური | 
* ობიექტური კამლი
* Clojure
* F#
* Standard ML
 |
|  |
|  თანადროული | 
* ადა
* ერლანგი
 |

 |
**ჯეფ ლინდსი** (ნამდვილი სახელი — **ჯეფრი ლინდსი**; ინგლ. Jeff Lindsay; დ. 14 ივლისი, 1952) — ამერიკელი მწერალი.

ბიოგრაფია
---------

ჯეფრი დაიბადა 1952 წლის 14 ივლისს, ქალაქ მაიამიში. 1970 წელს დაამთავრა „Ransom Everglades School" — სკოლა და ჩააბარა „Middlebury College"–ში. მან კოლეჯში სწავლა 1975 წელს დაამთავრა.

ჯეფრის ბევრი ადრინდელი შემოქმედების თანაავტორია მისი მეუღლე ჰილარი ჰემინგუეი, რომელიც ერნესტ ჰემინგუეის ნათესავად ეკუთვნის.

პირველი წიგნი დექსტერზე „დექსტერის მძინარე დემონი", შესაძლო იყო გამარჯვებულიყო ლიტერატურულ კონკურს „Mystery Writers of America‘s Edgar Awards"–ზე, საუკეთესო პირველი ნოველის კატეგორიაში. წიგნი ნომინაციაზე გამსვლელი ნოველების სიაში შეიყვანეს, მაგრამ შემდეგ აღმოაჩინეს, რომ ჯეფრის 90-იან წლებში რამდენიმე მოთხრობა ჰქონდა გამოცემული, რამაც მისი კონკურსიდან გამოთიშვა გამოიწვია.

საინტერესოა ის ფაქტი, რომ მას დექსტერის პირველი წიგნისთვის უნდა დაერქვა „პინოქიოს სისხლისდის". სათაური მწერალს მისმა შვილმა შესთავაზა. გამომცემელი წიგნის ამ სათაურით გამოცემას არ დასთანხმდა და ჯეფრიც იძულებული გახდა, რაიმე უკეთესი მოეფიქრებინა.

2006 წელს „Showtime"-მა „დექსტერის მძინარე დემონი"-ის მიხედვით გადაიღო სერიალი. წიგნის სერიების მიხედვით სერიალის მხოლოდ პირველი სეზონია გადაღებული, დანარჩენი სეზონები კი მკვეთრად განსხვავდებიან ნოველებისგან.

ჯეფრიმ სერიულ მკვლელ დექსტერ მორგანზე რვა წიგნი დაწერა.

გამოცემები
----------

* დექსტერის მძინარე დემონი (2004)
* ძვირფასი მეგობარი დექსტერი (2005)
* დექსტერი წყვდიადში (2007)
* დექსტერი საქმეში (2009)
* დექსტერის დელიკატესები (2010)
* ორმაგი დექსტერი (2011)
* დექსტერის საბოლოო დუბლი (2013)
* დექსტერი მკვდარია (2015)

სქოლიო
------

1. ↑  *Deutsche Nationalbibliothek* Record #130235938 // ინტეგრირებული ნორმატიული ფაილი — 2012—2016.<a href='https://wikidata.org/wiki/Track:Q27302'></a><a href='https://wikidata.org/wiki/Track:Q36578'></a>
2. ↑  Internet Speculative Fiction Database — 1995.<a href='https://wikidata.org/wiki/Track:Q2629164'></a>
3. ↑  BD Gest'<a href='https://wikidata.org/wiki/Track:Q2876969'></a>
4. ↑  Babelio — 2007.<a href='https://wikidata.org/wiki/Track:Q2877812'></a>
**Jaekelopterus rhenaniae** („ოთო ჯაკელის ფრთა რეინლენდიდან") არის ევრიპტერიდების გადაშენებული სახეობა. სიგრძით 2,5 მეტრს აღწევდა. იგი ერთ-ერთია იმ 2 უდიდესი ფეხსახსრიანიდან, რაც კი ოდესმე აღმოუჩენიათ (მეორეა მრავალფეხიანების მსგავსი გიგანტური არსება Arthropleura. ევრიპტერიდი Pterygotus სიგრძით 2,3 მეტრს აღწევდა). *Jaekelopterus rhenaniae* ცხოვრობდა მიახლოებით 390 მილიონი წლის წინ, შუა დევონში. სავარაუდოდ ბინადრობდა მტკნარ წყლებში - მდინარეებსა და ტბებში და არა მარილიან ზღვებში. ცხოველი აღწერეს სიმონ ბრედიმ და მარკუს პოსჩმანმა ბრისტოლის უნივერსიტეტიდან, ჟურნალში Biology Letters, 2007 წლის ნოემბერში. მათ აღმოაჩინეს 46 სანტიმეტრი სიგრძის ქელიცერი (ბრჭყალისმსგავსი პირის ნაწილი) და გამოთვალეს ცხოველის სავარაუდო სიგრძე.

*Jaekelopterus rhenaniae* ნაშთები ცნობილია პრუმის (გერმანია) ადრინდელი დევონური ნალექებიდან.

სქოლიო
------

1. ↑  *Biology Letters*[*მკვდარი ბმული*]; *Naturenews*, „აღმოაჩინეს გიგანტური ზღვის მორიელი", ; "მორიელი, რომელიც ადამიანზე დიდია" დაარქივებული 2008-06-02 საიტზე Wayback Machine.
2. ↑  BBC News, „აღმოჩენილია ბრჭყალი ადამიანის ზომის მორიელისა"; *New Scientist*, „გიგნატური ბრჭყალი მიუთითებს ზღვის მორიელის გიგანტურ ზომაზე"
**ხოშუტები** (მონღ. ხოშუდები; ჩინ. 和碩特, პინ. héshuòtè) — ჩინეთში მცხოვრები ოირატების ეთნოჯგუფი (10 ათასი ადამიანი). ცხოვრობენ კუკუნორის ტბის რაიონში, ცინჰაის პროვინციაში. ასევე, მონღოლეთში (208 ადამიანი). წარმოადგენენ შუა საუკუნეების ხოშუტთა მემკვიდრეებს. ისინი ენათესავებიან მონღოლეთში დერბეტებს და ტორგუტებს (მონღოლი ხალხების ეთნოჯგუფები), ასევე, რუსეთში — ყალმუხებს.

რელიგია
-------

მორწმუნე ხოშუტები ძირითადად ბუდისტები არიან. ისინი ტრადიციულად ტიბეტური ბუდიზმის გელუგის სკოლის და მისი ტრადიციებისა და რიტუალების დამცველები არიან. სკოლის დასახელება მონღოლურ სამყაროში უფრო მეტად ცნობილია სახელით — „ყვითელი რწმენა", რადგან ამ სკოლის მიმდევარი სასულიერო პირები გამოირჩევიან ტრადიციული ატრიბუტით — „ყვითელი ქუდით".

ოირატის ტომთა შორის ბუდიზმის გავრცელება დაიწყო XVI საუკუნეში. ამ მიმდინარეობის გავრცელების საქმეში დიდი მნიშვნელობა ჰქონდა ხოშუტთა ბელადის, გუში ხანის მოღვაწეობას, რომელიც თავგამოდებით ებრძოდა გელუგის ფილოსოფიური სკოლის მოწინააღმდეგეებს. ერთ-ერთი გამარჯვების შემდეგ, მან 1642 წელს დალაი ლამა V ცენტრალური ტიბეტის ბუდისტთა სრულუფლებიან მფარველად, საკუთარი თავი კი ერის მმართველად აღიარა.

მონღოლეთის სახალსო რესპუბლიკის შიდა ავტონომიურ რაიონში, ალაშანის აიმაკში, ცხოვრობს დაახლოებით 3 ათასი მუსლიმი ხოშუტი.

რესურსები ინტერნეტში
--------------------

* ხოშუტების ისტორიიდან დაარქივებული 2019-06-01 საიტზე Wayback Machine.
* ოირატები (ჯუნგარები, დასავლეთის მონღოლები) დაარქივებული 2019-01-22 საიტზე Wayback Machine.
* ოირატები - ყალმუხები: თაობა და საუკუნე
რენე დეკარტი (1596—1650)
**Cogito, ergo sum** (ლათ.  — „ვაზროვნებ, მაშასადამე ვარსებობ") — რენე დეკარტის ფილოსოფიური მტკიცება, ახალი დროის დასავლური რაციონალიზმის ფუნდამენტური ელემენტი.

ეს მტკიცება დეკარტმა წამოაყენა როგორც პირველადი უტყუარობა, ჭეშმარიტება, რომელშიც შეუძლებელია ეჭვის შეტანა — და რომელზე დაყრდნობითაც, შესაბამისად, შეგვიძლია სარწმუნო ცოდნის შენობის ხელახლა აშენება.

არგუმენტი არ უნდა გავიგოთ როგორც დასკვნა („ის, ვინც აზროვნებს, არსებობს; მე ვაზროვნებ, მაშასადამე, მე ვარსებობ"); პირიქით, მისი არსი მის სიცხადეშია, ჩემი არსებობის, როგორც მოაზროვნე სუბიექტის, თვითუტყუარობაში (*res cogitans* — „მოაზროვნე საგნები"): აზროვნების ყოველგვარი აქტი (უფრო ფართოდაც — ცნობიერების ყოველგვარი წარმოდგენა, განცდა, ვინაიდან cogito არ შემოიფარგლება მხოლოდ აზროვნებით), მასზე რეფლექსური დაკვირვების შემთხვევაში, აღმომაჩენს მე, მოაზროვნეს, რომელიც ვახორციელებ ამ აქტს. არგუმენტი მიუთითებს აზროვნების (ცნობიერების) აქტის დროს სუბიექტის თვითაღმოჩენაზე: მე ვაზროვნებ და საკუთარ აზროვნებაზე დაკვირვებისას აღმოვაჩენ საკუთარ თავს, მოაზროვნეს, რომელიც დგას ამ აქტებისა და მისი შემცველობების უკან.

რესურსები ინტერნეტში
--------------------

* Routledge Encyclopedia of Philosophy: Descartes — The Cogito Argument დაარქივებული 2009-02-22 საიტზე Wayback Machine.  (ინგლისური)

ლიტერატურა
----------

* *ჰაიდეგერი მ.* ევროპული ნიჰილიზმი. თავები „დეკარტის Cogito როგორც cogito me cogitar" და „დეკარტის cogito sum".
* *ჰუსერლი ე.* იდეები სუფთა ფენომენოლოგიისა და ფენომენოლოგიური ფილოსოფიისკენ. ტ. 1. — მ.: ДИК, 1999. § 46.

სქოლიო
------

1. ↑  ამის შესახებ იხ. მაგალითად: *ჰაიდეგერი მ.* ევროპული ნიჰილიზმი. თავი „დეკარტის cogito sum". — თუმცა აგრეთვე არსებობს საპირისპირო განმარტება, ინტერპრეტაცია, რომელიც ეფუძნება „ფილოსოფიის საწყისების" § 10 ფრაგმენტს (იხ. მაგალითად: Routledge Encyclopedia of Philosophy: Descartes — The Cogito Argument დაარქივებული 2009-02-22 საიტზე Wayback Machine.  (ინგლისური))
**ძირი, ფუძე, აფიქსი** — სიტყვის შემდგენელი ნაწილთა აღმნიშვნელი ცნება-ტერმინთა სახელები სიტყვათა მორფოლოგიური ანალიზის დროს. 

სიტყვათა მორფოლოგიური ანალიზის დროს ერთმანეთისგან გამოჰყოფენ ფუძეს და მაწარმოებელ ელემენტებს, რომელთაც თავ-თავისი მნიშვნელობა აქვთ. თვითეული მაწარმოებელი ელემენტი, რომელსაც გარკვეული ფუნქცია აქვს, წარმოადგენს მორფემას (ფორმანტს); მაგ. "შეაქებს" სიტყვაში, სხვადასხვა ფორმის შეპირისპირების ნიადაგზე (*შეაქებს, შეაქებ, აქებ, უქებ, აქო, იქე* და სხვა), გამოიყოფა შემდეგი ელემენტები: **შე - ა - ქ - ებ - ს**. თვითეულ მათგანს თავისი მნიშვნელობა ახლავს, რომელთა დადგენა მორფოლოგიის საქმეა. ერთი მათგანი იქნება ფუძე (ამ შემთხვევაში **ქ** ელემენტი), რომელთანაც დაკავშირებულია ძირითადი ლექსიკური მნიშვნელობა სიტყვისა. ფუძეს, რომელიც შემადგენელ ნაწილებად აღარ დაიშლება, ძირი ეწოდება.

სიტყვის ფუძეზე დართულ ყოველგვარ მ ო რ ფ ე მ ა ს ჰქვია **ა ფ ი ქ ს ი** (სართი). წინ დართულ აფიქსს **პ რ ე ფ ი ქ ს ი** (ქართ. თავსართი) ჰქვია, ბოლოში დართულს - **ს უ ფ ი ქ ს ი** (ქართ. ბოლოსართი), შუაში ჩართულს კი - **ი ნ ფ ი ქ ს ი** (ქართ. ჩასართი).

ლიტერატურა
----------

* შანიძე, აკაკი: **ქართული ენის გრამატიკის საფუძვლები**. თხზულებათა თორმეტტომეული. საქართველოს სსრ საქართველოს მეცნიერებათა აკადემია. თბილისი, უნივერსიტეტის გამომცემლობა, 1980.
წყალდიდობა ქალაქ დრეზდენში (გერმანია)
**წყალდიდობა ევროპაში** — 2002 წლის აგვისტოში მომხდარი ძლიერი წყალდიდობა. ყველაზე მეტად დაზარალდა ჩეხეთი, ავსტრია, გერმანია, სლოვაკეთი, პოლონეთი, უნგრეთი, რუმინეთი და ხორვატია. სწორედ 2002 წელს დაფიქსირდა ბოლო 100 წლის განმავლობაში ევროპის უძლიერესი წყალდიდობა, რომელმაც ასობით ადამიანის სიცოცხლე იმსხვერპლა. წყალდიდობა კოკისპირულმა წვიმებმა გამოიწვია. 

ძლიერი წვიმები 10 აგვისტოდან დაიწყო და დაახლოებით ერთ კვირას გაგრძელდა. ნაპირებიდან გადმოვიდა დიდი და პატარა მდინარეები, რომლებიც უძლიერეს ნაკადებად გადაიქცნენ და რომლებმაც წალეკეს გზა და გზა დასახლებული ადგილები. 

პრაღაში მდინარე ვლტავის დონემ 7 მეტრით აიწია, ხოლო გერმანიაში ელბას დონე თითქმის 10 მეტრით გაიზარდა. ევროპის ერთ-ერთმა უმსხვილესმა მდინარემ დუნაიმ დატბორა ავსტრიის, სლოვაკეთის, ხორვატიის დიდი ნაწილები, ხოლო დუნაის შენაკადმა ტისამ დატბორა რუმინეთისა და ბულგარეთის რიგი სოფლები. 

წყალი და ტალახიანი ნაკადები საკმაოდ ფართოდ გავრცელდა და საფრთხის ქვეშ დააყენა სხვადასხვა ქვეყნების კულტურული და ბუნებრივი ღირსშესანიშნაობები, როგორებიცაა: ქალაქები, სახლები, ქუჩქები, მეტროპოლიტენები, რკინიგზები, ხიდები, სასოფლო-სამეურნეო ტერიტორიები და ა.შ.

იხილეთ აგრეთვე
--------------

* წყალდიდობა ევროპაში (2005)

რესურსები ინტერნეტში
--------------------

* Flood Photographs of Prague დაარქივებული 2009-07-21 საიტზე Wayback Machine.
* Photographs of flooded metro in Prague

სქოლიო
------

1. ↑  „Wild Weather Has Happened Before, Will Again". *USA Today*. 2002-08-19. ციტირების თარიღი: 2008-01-28.
**Chimera** — ბრიტანული ფსიქოდელიური როკ-დუეტი, ჩამოყალიბებული 1963 წელს.

დუეტი ჩამოყალიბდა ლიზა ბენკოფის (პიანინო) და ფრანჩესკა გარნეტის (ვოკალი) მიერ. ორივე იყო The Beatles-ის ყოფილი გრუპი. 

თავდაპირველად კოლექტივი ცდილობდა The Beatles-ის ლეიბლ Apple Records-თან კონტრაქტის მიღებას. 1963 წელს ეს გოგონები მონაწილეობდნენ „The Beatles Christmas Show"-ში, მყვირალა მაყურებლებს შორის. ისინი მოგზაურობდნენ ბრიტანულ ანდერგრაუნდში და სურდათ საკუთარი მასალის სტუდიაში პროფესიონალურად ჩაწერა. მაგრამ Apple-თან მათ წარმატება არ ჰქონიათ.

1968 წელს, როდესაც გოგონები რომში იმყოფებოდნენ, მეგობარმა უამბო, რომ მაისში პინკ ფლოიდი გამოვიდოდა პოპულარული მუსიკის ფესტივალის წამყვანი ჯგუფის სახით. ლიზა ბენკოფი იხსენებდა, რომ ისინი თამამად ავიდნენ ნიკ მეისონთან და თავი წარუდგინეს. ნიკმა მათ საკუთარი ტელეფონის ნომერი მისცა.

ფრანჩესკა გარნეტი, რომში ცხოვრობდა, მაგრამ დედამისი ლონდონში ერლს-კორტის რაიონში ბინას ფლობდა, სადაც ფრანჩესკა 1969 წელს დაბრუნდა. ახალ მისამართზე გოგონებმა ნიკის („Nicky", ასე უწოდებდნენ ისინი მეისონს) უხმეს და, გასაუბრების შემდეგ, მიიღეს ასეთი შეთავაზება - ნიკი იქნებოდა მენეჯერი, დევიდ გილმორი - პროდიუსერი.

ლიზას, როგორც ამტკიცებენ, დევიდი მოსწონდა, ხოლო ფრანჩესკა უფრო დაინტერესებული იყო უილი უილსონით, რომელიც მასთან პინკ ფლოიდამდე მუშაობდა. შიდა კონფლიქტებისა და გაუგებრობების გამო პროექტი ვერ განხორციელდა. აგრეთვე, მიუხედავად მეისონის რამდენიმე მცდელობისა, რომელიმე ლეიბლთან კონტრაქტის მოპოვება არ შემდგარა. ყველაფერი, რაც ამ თანამშრომლობიდან დარჩა, არის 10 სიმღერა (აქედან ერთში უკრავს მეისონი, მეორეში კი – რიჩარდ რაიტი). მასალა იწერებოდა, სანამ ჯგუფი ლეიბლს ეძებდა.

მეისონმა დუეტის ალბომის ხუთ სიმღერას პროდიუსერობა გაუწია. 2002 და 2004 წლებში ეს ჩანაწერები ბრიტანეთში გამოიცა შეზღუდული რაოდენობით.

რესურსები ინტერნეტში
--------------------

* ინფორმაცია Progarchives-ზე
**ძირითადი ანგარიშები** არის ისეთი ანგარიშები, რომლისგანაც ყალიბდება ბუღალტრული ბალანსი. თავად სიტყვა გვამცნობს, რომ ეს ანგარიშები არის არსებითი, რომლისაგანაც შედგება საწარმო ან ორგანიზაცია, რადგან ისინი აქტიურად მონაწილეობენ მიმდინარე პროცესებში და წარმოადგენენ ფირმის,ან ორგანიზაციის საკუთრებას. 
იგი იყოფა ოთხ ძირითად ჯუფად:

1. ინფორმაციული ანგარიშები, სხვანაირად ინვენტარული ანგარიშები;
2. ფონდების;
3. ანგარიშწორებათა ანგარიშები;
4. საოპერაციო ანგარიშები.

**ინფორმაციულ** ანგარიშებზე აისახება ფულად–მატერიალური საშუალებები. ისინი, რომელიც შეიძლება დავითვალოთ, გავზომოთ, ავწონოთ და ა.შ. როგორიცაა მასალები, მცირეფასიანი და სწრაფცვეთადი საგნები, მზა პროდუქცია და სხვა. ეს ანგარიშები აქტიური ანგარიშები არიან.

**ფონდების ანგარიშების** ამსახველია ქონების და სოციალური დანიშნულების ფონდები, როგორიცაა საწესდებო ფონდები და სპეციალური ფონდები. ისინი მიუთითებენ საწარმოს საკუთარი საშუალების წარმომქმნელ წყაროებზე: დამფუძვნებელთა მიერ ქონების შემოტანაზე ორგანიზაციაში, მიღებული მოგების სხვადასხვა სპეციალური დანიშნულებით გამოყოფაზე და სხვა. ეს პასიური ანგარიშია.

**ანგარიშწორებათა ანგარიშები** ასახავენ ორგანიზაციის ნებისმიერი სახის ფინანსურ ურთიერთობას,როგორიცაა ბიუჯეტთან, დაზღვევის ორგანოებთან, ანგარიშვალდებულ პირებთან, თანამშრომელთა ხელფასი, ბანკებთან და სხვა დებიტორებთან და კრედიტორებთან. ისინი წარმადგნენენ პასიურ ანგარიშებს.

**საოპერაციო ანგარიშებია** ის ანგარიშები, რომელზეც აისახება გარკვეული სამეურნეო ოპერაციები და მათი შედეგები. ამ ანგარიშებს საკალკულაციო ანგარიშებს უწოდებენ, რადგან აქ თავს იყრის წარმოებაზე გაწეული ხარჯები და მათი გადანაწილება სხვადასხვა მიმართულებით, დანიშნულებისამებრ.
*Glycyrrhiza glabra*
**ძირტკბილა** (ლათ. Glycyrrhyza glabra) — მრავალწლოვანი ბალახოვანი მცენარე პარკოსანთა ოჯახისა, რომლის სამშობლოა სამხრეთი ევროპა და, ნაწილობრივ, აზია. აქვს კენტფრთისებრი ფოთოლი, ფესურა, იისფერი ყვავილი, ზომით 0,8 - 1,2 სანტიმეტრი, ნაყოფი — 2-3 სანტიმეტრის სიგრძის პარკი, რომელშიც 1-8 თესლია. იზრდება 1 მეტრამდე სიმაღლისა. გავრცელებულია უმთავრესად სტეპის, ნახევრად-უდაბნოსა და უდაბნოს ზონებში. 

ძირტკბილას ფესურა და ნაყოფი შეიცავს გლიკოზიდებს, საქაროზას, ფლავონოიდებს, ეთეროვან ზეთებს, C ვიტამინს, მინერალურ მარილებსა და სხვ. ძირტკბილას მიწისზედა ნაწილებს იყენებენ თივად და სილოსად. 100 კილოგრამი თივა შეიცავს 41,2 საკვებ ერთეულს, 1,1 კილოგრამ ნედლ პროტეინს. ძირტკბილას უძველესი დროიდან იყენებენ მედიცინაში, აგრეთვე ლუდის წარმოებაში, კულინარიაში, საკონდიტრო საქმეში. ძირტკბილას ძირებს იყენებენ საღებავად. 1 ჰექტარი ძირტკბილას კარგი შალდამიდან შეიძლება 10-20 ტონა მზა ნედლეულის მიღება.

ძირტკბილას გვარის ლათინური სახელი (ლათ. Glycyrrhyza) წამოსულია ბერძნულიდან γλυκύρριζα (ბერძ. glukurrhiza), რაც ნიშნავს „ტკბილ ფესვს", სიტყვებიდან γλυκύς (glukus), „ტკბილი" + ῥίζα (rhiza), „ფესვი". ამ სახელწოდებას გვაწვდის დიოსკორიდე. ძირტკბილას ფესვის სიტკბო მოდის ნივთიერებისაგან გლიცირიზინი, რომელიც შაქარზე უფრო ტკბილია.

კულტივაცია და გამოყენება
------------------------

ძირტკბილა იზრდება ყველაზე უკეთ მზიან ხეობებში, კარგად დრენირებულ ნიადაგზე. მას აგროვებენ შემოდგომობით, დარგვიდან 2-3 წლის შემდეგ.

ძირტკბილას ექსტრაქტი მზადდება მისი ფესურების ხარშვით წყალში და შემდეგ წყლის უმეტესი მოცულობის აორთქლებით. ექსტრაქტს იყენებენ როგორც მყარი სახით, ისე სიროფის სახითაც. მისი აქტიური მოქმედი საწყისი არის გლიცირიზინი, დამატკბობელი, რომელიც საქაროზაზე 30-50-ჯერ უფრო ტკბილია და ამასთან ერთად სამკურნალო ეფექტებიც გააჩნია.

ლიტერატურა
----------

* *ყრუაშვილი გ.*, ქართული საბჭოთა ენციკლოპედია, ტ. 11, თბ. 1987. — გვ. 277.

სქოლიო
------

1. ↑  Maud Grieve, Manya Marshall - A modern herbal: the medicinal, culinary, cosmetic and economic properties, cultivation and folk-lore of herbs, grasses, fungi, shrubs, & trees with all their modern scientific uses, Volume 2 Dover Publications, 1982 & Pharmacist's Guide to Medicinal Herbs Arthur M. Presser Smart Publications, 1 Apr 2001 2012-05-19
**Little Big**— სანქტ-პეტერბურგში 2013 წელს დაფუძნებული რუსული რეივ-ჯგუფი. ჯგუფის წევრები არიან ილია „ილიიჩ" პრუსიკინი, სერგეი მაკაროვი, სოფია ტაურსკაია, ოლიმპია ივლევა და ანტონ ლისოვი. ჯგუფის პირველი ალბომი With Russia From Love გამოვიდა 2014 წლის 17 მარტს, ხოლო არსებობის მანძილზე ჯგუფმა მთლიანობაში გამოუშვა ორი ალბომი და სამი სინგლი.

ჯგუფის ისტორია
--------------

თავისი პირველი ვიდეო Every Day I'm Drinking ჯგუფმა 2013 წლის 1 აპრილს გამოუშვა. უკვე 2 ივლისს, კლუბ „A2"-ში მათ თავიანთი პირველი საჯარო გამოსვლა ჩაატარეს. 

დაარსებიდან დღემდე ჯგუფი დადის ტურებში ევროპის სხვადასხვა ქვეყნებში და რუსეთის ფედერაციაში. „ასეთი მუსიკა მართლაც რომ მოთხოვნადია. ჩვენ არც ერთი კაპიკი არ ჩაგვიდია, ჩვენ უბრალოდ ვიღებდით ვიდეოებს და ევროპაში პოპულარულნი გავხდით" — განაცხადა ილია პრუსიკინმა UTV-სთან ინტერვიუში.  

2015 წლის 19 დეკემბერს ჯგუფმა გამოუშვა მეორე ალბომი — Funeral Rave. ალბომმა 2015 წლის 52-ე კვირაში რუსული iTunes-ის ჩარტებში მერვე ადგილი დაიკავა.

2016 წლის 21 მაისს სიმღერების Give Me Your Money და Big Dick-ის კლიპებმა Berlin Music Video Award-ის ლაურეატის წოდება მოიპოვეს. Big Dick-მა დაიკავა პირველი ადგილი კატეგორია Most Trashy-ში, ხოლო Give Me Your Money-მ მესამე ადგილი ნომინაცია Best Performer-ში. ჯგუფის ერთ-ერთმა ყველაზე ცნობილმა ნამუშევარმა, Big Dick-მა YouTube-ზე 10 მილიონზე მეტი ნახვა მოაგროვა. ვიდეოში წარმოდგენილია აშკარა სექსუალური კონტექსტით.

„ჩვენ უბრალოდ გვინდა ვაჩვენოთ ხალხს, რომ ისინი არიან საკუთარი სიცოცხლის პატრონები. ქვეყნები და ხელისუფლებები არ არიან ისეთი მნიშვნელოვანნი, როგორც მათ გონიათ: ადამიანს შეუძლია აკეთოს, რაც უნდა" — ილია პრუსიკინი ჯგუფის შექმნის მიზანზე.

რესურსები ინტერნეტში
--------------------

* ჯგუფის ოფიციალური საიტი
* ჯგუფი Twitter-ში
* ჯგუფი Facebook-ში
* ჯგუფი ВКонтакте-ში

სქოლიო
------

1. ↑  Официальная страница группы Little Big на сервисе SoundCloud *«Little Big — русская рейв-группа, основанная в 2013 году в Петербурге*
2. ↑  Официальная группа LITTLE BIG «В Контакте»
3. 1 2  Little Big put on their happy faces for «Public Enemy».  დაარქივებულია ორიგინალიდან — 2018-06-21. ციტირების თარიღი: 2016-07-31.
4. ↑  LISSOV VLOG — Backstage LITTLE BIG 2 апреля STEREO HALL (МСК) *«ANTHONY LISSOV (LISSOFF) Voice of JANE AIR, Clown from LITTLE BIG»*
5. 1 2  Страница альбома WITH RUSSIA FROM LOVE на офф. сайте Little Big
6. ↑  Страница альбома FUNERAL RAVE на офф. сайте Little Big
7. ↑  Страница сингла GIVE ME YOUR MONEY на офф. сайте Little Big
**წყავი** (ლათ. Prúnus laurocérasus) — მარადმწვანე ბუჩქი ან ხე ვარდისებრთა ოჯახის, ფართო ლაპლაპა ოვალური ფოთლებით. ყვავილები წვრილი, თეთრი ფერის, არომატულია. ნაყოფი — შავი კენკრის მსგავსი.

მოიცავს დაახლოებით 25 სახეობას, რომლებიც გავრცელებულია ევრაზიაში, ჩრდილოეთ ამერიკაში და ანტილიის კუნძულებზე.
ეს მცენარე უმეტესად გვხვდება სამხრეთ ქალაქებში. ის ძალიან ჰგავს დაფნის ფოთლებს, თუმცა მისი ფოთლები უფრო დიდი ზომისაა. 
ჩვეულებრივ საწამლე წყავი გვხვდება კავკასიონის ტყეებში, ზღვის დონიდან 1700 მეტრ სიმაღლეზე. სხვა მარადმწვანე მცენარეებისგან განსხვავებით, წყავი ძალიან ყინვაგამძლე მცენარეა და ლიტერატურული ცნობებით იტანს -25С.

გამოყენება
----------

წყავის ნაყოფი და ფოთლები საკმაოდ ფართოდ გამოიყენება მედიცინაში. ფოთლები შეიცავს გლიკოზიდ ამიგდალინს, ხალხურ მედიცინაში ფოთლის ცხელი ნახარში ან უბრალოდ ნაყენიც კი ცხელ რძეში გარეული ფართოდ გამოიყენება სხვადასხვა ავთვისებიანი ახალწარმონაქმნების მკურნალობაში. ნაყოფს იყენებენ გულის დაავადებების სამკურნალოდ.

რესურსები ინტერნეტში
--------------------

* წყავი — დეკორატიული და სამკურნალო მცენარე
ზღვებისა და მდინარეთა აუზების წყალგამყოფები
**წყალგამყოფი** — დედამიწის ზედაპირის პირობითი ტოპოგრაფიული ხაზი, რომელიც ყოფს ხმელეთის ზედაპირზე ორ მეზობელ წყლის ნაკადსა ან მდინარეთა სისტემას. წყალგამყოფი მთაში მკაფიოდაა გამოხატული და თანხვდება ქედის თხემს, ვაკეზე მეტ-ნაკლებად წაშლილია. სივრცეს, სადაც წყალგამყოფი ხაზი ვრცელდება, ეწოდება წყალგამყოფი ტერიტორია.

განარჩევენ მთავარ ანუ კონტინენტურ წყალგამყოფს (ოკეანეებს ან ვრცელ გაუდინარ არეებს შორის), პირველი რიგის წყალგამყოფს (მეზობელ მდინარეთა სისტემებს შორის) და მეორე რიგის ანუ გვერდით წყალგამყოფს (მთავარი მდინარის შენაკადებს შორის). ვაკეებსა და მყინვარულ ველებზე წყალგამყოფს შეუმჩნეველი იერი აქვს, ამასთანავე ტექტონიკური პროცესებისა და რეგრესიული ეროზიის შედეგად წყალგამყოფი შერეული ხდება. მეტად რთულია წყალგამყოფის დადგენა კარსტულ მხარეებშიც.

მთავარი წყალგამყოფი მკაფიოდ გააჩნია კავაკსიონის მთავარ ქედს, რომლის წყალგამყოფი უწყვეტად ვრცელდება სისტემის ერთი ბოლოდან მეორემდე. კავკასიონის წყალგამყოფის უპირატესობა სხვა წყალგამყოფებთან შედარებით, არის ის, რომ მას უწყვეტი წყალგამყოფი აქვს, რომელიც არსად არ არის გადაკვეთილი. შედარებით დაბალი წყალგამყოფი გააჩნია მცირე კავკასიონსაც, თუმცა იგი ადგილ ადგილ ირღვევა, რადგან დიდი მდინარეების ხეობებითაა გადაკვეთილი.

მოზრდილი წყალგამყოფები არსებობს აშშ-ში, რუსეთში, ფინეთში და სხვა.

იხილეთ აგრეთვე
--------------

* მდინარეთა ქსელი

რესურსები ინტერნეტში
--------------------

* წყალგამყოფი — სტატია დიდი რუსული ენციკლოპედიიდან (რუსული)

სქოლიო
------

1. 1 2   ქართული საბჭოთა ენციკლოპედია, ტ. 11, თბ. 1987. — გვ. 354.
2. ↑  *მარუაშვილი ლ.*, ქართული საბჭოთა ენციკლოპედია, ტ. 5, თბ. 1980. — გვ. 311.
**ჯაბადარის დრამატული სტუდია** — გიორგი ჯაბადარის მიერ დაარსებული სტუდია. 1918 წლის გაზაფხულზე გამოქვეყნდა წერილები „ქართული თეატრის აღორძინება", რომელიც ქართული დრამატული სტუდიის მიერ სასცენო ხელოვნების სტუდიის დაარსებას იუწყებოდა. ქართულ დრამატულ წრეს საფრანგეთიდან ჩამოსული ანტუანის თეატრის რეჟისორი გიორგი ჯაბადარი ჩაუდგა სათავეში. 

სტუდია — თეატრი მდებარეობდა მაშინდელ ფრეილინის ქუჩაზე, სადაც, დამწყები მსახიობებთან ერთად, გამოცდილი, იმ დროს სახელმოხვეჭილი მსახიობები და რეჟისორებიც მოღვაწეობდნენ. სტუდიის ხელმძღვანელი გიორგი ჯაბადარი ფრანგული კლასიკური სამსახიობო ტექნიკის მომხრე იყო, რაც ხმისა და სუნთქვის სწორ დაყენებას გულისხმობდა, თუმცა ბუნებრივ, ცხოვრებაში დაყენებულ კილოსაც ემხრობოდა. ჯაბადარის სტუდიის რეპერტუარი დეკადენტური პიესებისაგან შედგებოდა. 1919 სტუდიას ეწოდა „საქართველოს ცენტრალური კოოპერატივთა კავშირის ქართული დრამატული სტუდია", რადგან კოოპერაციის დახმარებით ფინანსდებოდა. მალევე თეატრალურ სივრცეში წარმოიქმნა დავა. გიორგი ჯაბადარის დრამატული სტუდია დარჩა უბინაოდ და უსახსროდ. რეპეტიციები — ფრეილინის ქუჩაზე, წარმოდგენები კი ქართული კლუბის სცენაზე იდგმებოდა. თვეში ერთხელ ან ორჯერ, რუსული თეატრის ე. წ. „ტარტოს" არტისტული საზოგადოების შენობაში. დაიდგა ეჟენ ბრიეს „სარწმუნოება", ედმონ როსტანის „რომანტიკოსები", ლ. ჯაკოს „ვითა ფოთლები", გერჰარტ ჰაუპტმანის „ჰანელე", შალვა შარაშიძის „ავგაროზი", იოსებ გედევანიშვილის „სინათლე".

ლიტერატურა
----------

* *ჭანტურიძე ს.*, საქართველოს დემოკრატიული რესპუბლიკა (1918–1921) : ენციკლოპედია-ლექსიკონი, თბ.: უნივერსიტეტის გამომცემლობა, 2018. — გვ. 538.
**წრფივი ძებნა** — საძიებო ალგორითმი. მისი არსი შემდეგში მდგომარეობს: წინასწარ მოიცემა განსაზღვრული მნიშვნელობის მქონე ცვლადი და ის თანმიმდევრობით შედარდება მასივის ყველა ელემენტის მნიშვნელობას. თუ მასივის რომელიმე ელემენტის მნიშვნელობა დაემთხვევა მოცემული ცვლადის მნიშვნელობას, პროგრამა გამოიტანს შესაბამისი ელემენტის ინდექსს; წინააღმდეგ შემთხვევაში პროგრამა ამონახსნს ვერ გამოიტანს, ვინაიდან საჭირო მნიშვნელობის ელემენტი მასივში არ არსებობს. ამგვარად, ძებნის პროცესი აღნიშნული მეთოდის გათვალისწინებით გრძელდება მანამდე, სანამ არ შემოწმდება მასივის ყველა ელემენტი და არ მოიძებნება მათ შორის ისეთი, რომლის მნიშვნელობაც ტოლი იქნება მოცემული ცვლადის მნიშვნელობის (ცხადია, თუ ასეთი ელემენტი მასივში საერთოდ არსებობს). 

ალგორითმი უარეს შემთხვევაში მუშაობს {\displaystyle O(n)}-დროში, უკეთეს შემთხვევაში კი {\displaystyle O(1)}-დროში.

აღნიშნული ალგორითმი მარტივია დაპროგრამების თვალსაზრისით, მაგრამ დიდი ზომის მასივების შემთხვევაში ხასიათდება არაეფექტურობით.

იმპლემენტაცია C++-ზე
--------------------

```
#include <iostream>
using namespace::std;
int main(){
    //განვსაზღვროთ მასივის ზომა
    const int n=5;
    //შევქმნათ რაღაც მასივი
    int mas[n]={-123,5,1,-6,0};
    //შევქმნათ ცვლადი და მასში ჩავწეროთ იმ ელემენტის მნიშვნელობა, რომლის ინდექსსაც ვეძებთ მასივში
    int m;
    cout<<"shemoitanet mnishvneloba"<<endl;
    cin>>m;
    /\*for-ციკლით გადავარჩიოთ ელემენტები, და თუ დაემთხვევა, გამოვიტანოთ ციკლის ცვლადი i
 და დავასრულოთ პროგრამა\*/
    for(int i=0; i<n; i++){
        if(mas[i]==m){
            cout<<i;
            return 0;
        }
    }
    // თუ ვერ იპოვა გამოვიტანოთ შემდეგი:
    cout<<"elementi masivshi ar moidzebneba";
}

```

ლიტერატურა
----------

* პროგრამული უზრუნველყოფის დეველოპერი. ნონა ოთხოზორია, ლელა გაჩეჩილაძე. 2015წ. (70გვ.).
**ჯუნის ონიანი** (დ. 29 მარტი, 1926, ჟახუნდერი, ლენტეხის რაიონი, საქართველოს სსრ — გ. 23 მაისი, 2012, ჟახუნდერი, ლენტეხის მუნიციპალიტეტი, საქართველო) — ქართველი ეთნოლოგი, ისტორიის მეცნიერებათა კანდიდატი, პედაგოგი.

ბიოგრაფია
---------

ჯუნის ონიანი დაიბადა 1926 წლის 29 მარტს, ლენტეხის რაიონ სოფელ ჟახუნდერში. აქვე დაამთავრა საშუალო სკოლა, რის შემდეგაც 1944-1948 წლებში სწავლობდა ქუთაისის პედაგოგიურ ინსტიტუტში, ფილოლოგიის ფაკულტეტზე.

ჯუნის ონიანმა საზოგადოებრივი საქმიანობა ლენტეხის რაიონში დაიწყო. სხვადასხვა პერიოდში მუშაობდა საშუალო სკოლის დირექტორად, განათლების განყოფილების გამგედ, აღმასკომის თავმჯდომარის მოადგილედ, სიცოცხლის ბოლომდე კი მშობლიურ სოფელში სკოლის დირექტორად.

ჯუნის ონიანი ეწეოდა სამეცნიერო საქმიანობასაც. 1969 წელს პროფესორ ვერა ბარდაველიძის ხელმძღვანელობით, ისტორიის მეცნიერებათა კანდიდატის ხარისხის მოსაპოვებლად, დაიცვა დისერტაცია თემაზე „ქართველთა უძველესი სარწმუნოების ისტორიიდან (სვანური „მურყვამობა-კვირიაობა")".

ჯუნის ონიანს ცოლად ჰყავდა პროფესიით პედაგოგი ქალბატონი, ალექსანდრა. წყვილს შეეძინა სამი შვილი: რამაზი, ავაგი და ხორეშანი.
იგი დაჯილდოვებული იყო მედლებით სხვადასხვა შრომითი საქმიანობის ღირსეულად შესრულების გამო.

ჯუნის ონიანი გარდაიცვალა 2012 წლის 23 მაისს. დაკრძალულია ლენტეხის მუნიციპალიტეტის სოფელ ჟახუნდერში.

რესურსები ინტერნეტში
--------------------

* 

* ჯუნის ონიანი — საქართველოს ბიოგრაფიული ლექსიკონი
* ჯუნის ონიანი - კატალოგი
* ჯუნის ონიანი - ეროვნული ფოტომატიანე